വിരാട് കോഹ്ലിയുടെ മകള്ക്കു ഭീഷണി: വനിതാ കമ്മീഷന് കേസെടുത്തു ന്യൂഡല്ഹി: ഇന്ത്യന് ക്രിക്കറ്റ് ടീം ക്യാപ്റ്റന് വിരാട് കോഹ്ലിയുടെയും സിനിമാതാരം അനുഷ്ക ശര്മയുടെയും മകള്ക്കു നേരെ ഉയരുന്ന ഓണ്ലൈന് അധിക്ഷേപത്തിലും ഭീഷണികളിലും വനിതാ കമ്മീഷന്റെ നടപടി. ദുബായില് നടന്ന ട്വന്റിട്വന്റി ലോകകപ്പ് മത്സരത്തില് ഇന്ത്യ പാക്കിസ്ഥാനോട് പരാജയപെട്ടതിനാലാണ് കോഹ്ലിക്കു പുറമേ മകള്ക്കു നേരേ വിദ്വേഷപ്രചരണം ഉണ്ടായത്. പാക്കിസ്ഥാനുമായുള്ള മത്സരത്തില് പരാജയപ്പെട്ടതിനെത്തുടര്ന്ന് ടീം അംഗം മുഹമ്മദ് ഷമിക്ക് നേരേയുണ്ടായ വര്ഗീയ പ്രചരണങ്ങള്ക്കെതിരേ സംസാരിച്ചതിനാണ് കോഹ്ലിക്ക് മകള്ക്കും സൈബര് അക്രമം നേരിടേണ്ടി വന്നത്. ഒന്പതു മാസം മാത്രം പ്രായമായ ഒരു പെണ്കുഞ്ഞിനു നേരെ ഉയര്ന്ന പ്രതികരണങ്ങള് നാണക്കേട് ഉണ്ടാക്കുന്നവയാണെന്നും ഭീഷണി ഉയര്ത്തിയവര്ക്ക് നേരെ എത്രയും വേഗം നിയമ നടപടികള് സ്വീകരിക്കണമെന്നും ഡല്ഹി വനിതാ കമ്മിഷന് ചെയര്പേഴ്സണ് സ്വാതി മാലിവാള് നിര്ദേശിച്ചു. നിരവധി തവണ രാജ്യത്തിന് വിജയങ്ങള് നേടി തന്ന ടീമിനെ ഒരു തോല്വിയുടെ പശ്ചാത്തലത്തില് അക്രമിക്കുന്നത് ബാലിശമാണ്. അന്വേഷണത്തില് കുറ്റക്കാരെന്ന് കണ്ടെത്തിയവരെ അറസ്റ്റ് ചെയ്യുകയും നവംബര് എട്ടിനു മുന്പായി അന്വേഷണ റിപ്പോര്ട്ട് സമര്പ്പിക്കുകയും ചെയ്യണമെന്ന് വനിതാ കമ്മിഷന് ഡല്ഹി പോലീസിനോട് അവശ്യപെട്ടു. മതത്തിന്റെയും വിശ്വാസങ്ങളുടെയും പേരില് ഒരാളെ ആക്രമിക്കുന്നത് നീചമാണ്. ഇന്ത്യയുടെ വിജയത്തിനായി ടീമംഗങ്ങള് ചെയ്യുന്ന കാര്യങ്ങളെ കുറിച്ചുള്ള അറിവില്ലായ്മയാണ് ഇത്തരം പ്രതികരണങ്ങള്ക്ക് കാരണമെന്നും ഇന്ത്യന് ടീം ക്യാപ്റ്റന് വിരാട് കോഹ്ലി പറഞ്ഞു. മുന് ക്രിക്കറ്റ് താരം ഇര്ഫാന് പഠാന്, മുന് പാക് ക്രിക്കറ്റ് താരം ഇന്സമാം ഉള് ഹഖ് തുടങ്ങിയവര് വിരാട് കോഹ്ലിക്കും ഇന്ത്യന് ടീമിനും പിന്തുണ അറിയിച്ചു. കോഹ്ലിയുടെ പ്രകടനത്തിനെയോ ക്യാപ്റ്റന് എന്ന നിലയിലുള്ള അയാളുടെ നേതൃത്വത്തെയോ വിമര്ശിക്കാന് എല്ലാവര്ക്കും അവകാശമുണ്ട് പക്ഷേ ഒരു കായിക താരത്തിന്റെ കുടുംബാംഗങ്ങളെ അധിക്ഷേപിക്കുന്നതിനുള്ള അധികാരം ഒരാള്ക്കുമില്ല. ഇതൊരു കായിക വിനോദമാണെന്ന തിരിച്ചറിവ് കാണികള്ക്ക് ഉണ്ടാകണമെന്നും ഇന്സമാം ഉള് ഹഖ് പറഞ്ഞു. കോണ്ഗ്രസ് നേതാവ് രാഹുല് ഗാന്ധിയും വിരാട് കോഹ്ലിക്ക് പിന്തുണയുമായി എത്തി.